**ZÁPISNICA z rokovania Miestneho zastupiteľstva**

**Mestskej časti Bratislava- Devínska Nová Ves**

**dňa 10.novembra 2021 prostredníctvom videokonferencie**

Začiatok o 16:00 hod. Koniec o 18:20 hod

Začiatok rokovania otvoril starosta MČ Bratislava-Devínska Nová Ves pán Dárius KRAJČÍR . Konštatoval, že k video hovoru sa prihlásilo 10 poslancov a zastupiteľstvo je uznášania schopné.

Prítomných : 10 Ospravedlnení : Bronislava Kraváriková

Neospravedlnený : 1 poslanec

**Hlasovanie o predloženom návrhu programu** :

**UMZ 81/11/2021**

**Hlasovanie** :

Prítomní : Za Proti Zdržal sa Nehlasoval

10 10 0 0 0

**Starosta** : Môžeme pristúpiť k úpravám a doplneniu programu. Dostali sme e- mailom dva návrhy od pána poslanca Jankoviča. Bod – Zmeny v DTV, spol. s r. o. a bod- Zmeny v Komisii legislatívy, financií mandátovej a kontroly . Prvý bod navrhujem ako č. 13/a , druhý bod ako 13/b . O zaradení týchto bodov budeme hlasovať o každom samostatne.

**Bod 13 a)** Zmeny v DTV, spol.s.ro - zaradenie do programu

**UMZ 82/11/2021**

**Hlasovanie** :

Prítomní : Za Proti Zdržal sa Nehlasoval

10 1 6 3 0

**Bod nebol schválený**

**Bod 13/b) -** Zmeny v Komisii legislatívy, financií , mandátovej a kontroly **-** zaradenie do programu

**UMZ 83/11/2021**

**Hlasovanie :**

Prítomní : Za Proti Zdržal sa Nehlasoval

10 2 4 4 0

**Bod nebol schválený**

**Starosta :** Čo sa týka programu , pôjdeme podľa pôvodného návrhu tak, ako bol schválený.

**Bod č.1) Voľba členov návrhovej komisie, overovateľov zápisnice a určenie zapisovateľa.**

**Návrhová komisia** : Bc. Jozef TITTEL , Mgr. Dana HLAVÁČOVÁ VANKOVÁ , Mgr. Veronika VESLÁROVÁ

**Overovatelia zápisnice** : Mgr. Beata JANATOVÁ , Peter KOLEGA

**Zapisovateľka** : Zdenka Paďourová

**Zastupiteľstvo je uznášania schopné .**

**UMZ 84/11/2021**

**Hlasovanie** :

Prítomní : Za Proti Zdržal sa Nehlasoval

10 8 0 0 2

**Bod č. 2) Informácia o plnení uznesení miestneho zastupiteľstva MČ Bratislava-Devínska Nová Ves plnených do 27.10.2021, alebo trvalo plnených.**

Bez rozpravy

**UMZ 85/11/2021**

**Hlasovanie** :

Prítomní : Za Proti Zdržal sa Nehlasoval

10 10 0 0 0

**Bod č. 3) Informácia o dôležitých rokovaniach starostu MČ Bratislava-Devínska Nová Ves.**

**Starosta** : Medzi najdôležitejšie rokovania patrilo rokovanie s projektantmi ohľadne cyklotrasy do Dúbravky, ktorá je v tomto čase v stave projektovej dokumentácie. Momentálne sme v rokovaní so SŽS tak, aby nám projektovú dokumentáciu schválili. Následne ju predložíme do komisií a následne do samotného konania .

Ďalšie dôležité stretnutie bola architektonická súťaž - Viacúčelová vodná nádrž Mlynská , kde zasadala porota v zložení architektov a zástupcov mestskej časti. Boli vyhodnotené dva návrhy, ktoré boli následne posunuté aj do verejného hlasovania. Za porotu musím povedať, že vo všetkých bodoch okrem ceny , porota vybrala prvý návrh, ktorý bol následne vybraný aj cez SMS hlasovanie. Mrzí ma iba to, že účasť v samostatnej architektonickej súťaži nebola až taká masová. Rád by som podotkol, že sa jedná o ideové zámery, to znamená, že do týchto bude ešte vstupovať mestská časť.

Čo sa týka ďalších dôležitých rokovaní, boli to rokovania s CT parkom na Opletalovej ulici, čo sa týka aj dopravnej situácie. Rokovanie sa týkalo výstavby na pozemkoch, ktoré sú vo vlastníctve CT parku. Tento návrh bol prerokovaný v Komisii výstavby a ŽP a momentálne pristupuje investor k projektovej dokumentácii pre územné rozhodnutie. Snažíme sa, aby samotná výstavba, alebo samotný projekt čo najmenej zaťažil našich obyvateľov mestskej časti. Nejedná sa o rozšírenie priemyselnej výroby.

Ďalšie dôležité rokovania boli s Občianskym združením - Devínska kobyla pre všetkých. Po dohode s Dúbravkou nám bol zaslaný projekt. Spolu s Devínom a Magistrátom sme si spravili rokovanie, v ktorom sme riešili súčasnú situáciu na Devínskej kobyle aj s možnosťami opráv jestvujúcich budov. Ozvala sa práve aktivita tohto občianskeho združenia, ktorá chce zrekonštruovať nebezpečné budovy, ktoré sú už v ich vlastníctve. Dôležitou témou bola práve prístupová komunikácia, ktorá je stále vo vlastníctve Ministerstva obrany SR. Viacerí sme sa zhodli , že mesto by ju malo prevziať do správy, alebo do vlastníctva, aby mesto mohlo regulovať prípadnú rekonštrukciu, alebo akékoľvek zmeny. Zatiaľ sme nedospeli k záveru ako to bude, pretože mesto zvažuje akým spôsobom by do majetku zobralo neudržiavanú komunikáciu. My aj u nás riešime aký dopad by bol na rozpočet v prípade, ak by nám niektorá časť komunikácie bola do budúcna zverená. To znamená , aké sú s tým spojené výdavky.

Ďalej čo s týka stretnutia, tak Klub dôchodcov, kde prebieha rekonštrukcia, tak tam prebiehajú rokovania s dodávateľom. Vzhľadom na priebeh prác a komplikácie spojené s pandémiou, prerokúvame aj podnety od obyvateľov tak, aby boli čo najmenej zaťažení touto rekonštrukciou.

Prebehlo rokovanie ohľadne pantrekovej dráhy ( dráha pre bicykle BMX) čo ste určite zachytili. Ja som potom následne smeroval našich najmenších žiadateľov do Komisie športu a kultúry, kde prezentovali svoj zámer. Ako ste si mohli všimnúť v Dúbravke aj v iných mestských častiach tieto pantrekové dráhy sú úplne bežnou súčasťou života a obyvateľov mestských častí. Priestor sme zatiaľ vytipovali na pozemkoch URBÁRU MČ a uvidíme, ako budú pokračovať ďalej rokovania. Myslím si, že tu panuje všeobecná zhoda, čo sa týka takýchto aktivít. Naši mladší aj najmladší cestujú za takýmito aktivitami aj do Petržalky. Bolo by vhodné, aby sme im znížili časové aj finančné náklady. Nie je to náročný projekt a myslím si , že je veľmi hodnotný a širokou verejnosťou obľúbený. Z našej strany je vôľa a nájdeme riešenie pre takéto možnosti.

Z ďalších stretnutí by som okrem iných vyzdvihol podujatie - odovzdanie knihy Rudolfa Slobodu, ktorá pri príležitosti výročia jeho úmrtia bola publikovaná. Je to veľmi zaujímavé dielo. Málo priestoru dostáva Rudolf Sloboda v Devínskej Novej Vsi. Preto som bol veľmi rád, že sme takto publikáciu, ako mestská časť, mohli podporiť.

Čo sa týka dôležitých tém, tak samozrejme dopravu riešime priebežne. Je to okružná križovatka. Projektová dokumentácia je už v takom stave, že už by mala ísť do samotných konaní. Čakáme na termín z magistrátu. Mal by byť budúci týždeň tak, aby sme už posunuli všetky veci ďalej a umožnili odovzdať projektovú dokumentáciu, aby mesto mohlo podniknúť ďalšie kroky k realizácii tohto projektu. Podotýkam, že mestská časť podporila prípravu projektu tak, ako aj mesto. Územné rozhodnutie (práva a povinnosti) bolo prenesené na Hlavné mesto. Za to ďakujem mojej pani zástupkyni, že sa o to pričinila. To boli práve tie rokovania, čo trvali síce dlho, ale už sme pred dverami, ktoré dúfam budúci týždeň otvoríme. Príde k zmluve a odovzdaniu projektovej dokumentácie, ktorá už je pripravená na stavebné konanie. To bude už stáť iba na tom, kedy sa začne samotné konanie a Križovatka Eisnerova začne uzrie svetlo sveta.

Ešte by som povedal, čo sa týka dopravy, plánujeme dopĺňať sčítače a merače rýchlosti v rámci Devínskej Novej Vsi. Našim cieľom sú ulice Eisnerova a Opletalova, ktoré sú najvyťaženejšie. Aj ulica Jána Jonáša. Sú tu časté podnety občanov na priestupky a porušenia pravidiel cestnej premávky. Tieto dáta sú dôležité ako aj pre nás , tak pre políciu. Rokovali sme aj aké sú možnosti osvetlenia. Jediný sčítač rýchlosti máme na Istrijskej ulici. Tieto nové by mali byť aj s monitoringom.

Ďalej by som vypichol rokovanie s BVS. Už som aj na komisii informoval o týchto debatách, ktoré máme. Sú to debaty o konkrétnych problémoch, ktoré v Devínskej máme. Okrem iných je to ulica Bystrická, ktorá by sa mala rekonštruovať a popri otvorení samej komunikácie by bolo dobré doriešiť majetkovo-právne vzťahy a samozrejme skontrolovať stav kanalizácie a vodovodu. Následne sme riešili ulicu Mlynskú , ktorá má dlhodobo problém tiež s kanalizáciou a pripojenie s prečerpávaním. Je značne vyťažená . Vodovod a kanalizácie sú veľký problém aj na sídlisku. Na to si obyvatelia v podnetoch často sťažujú. Požadujeme, aby sa postupne dali do investičného plánu BVS celkové rekonštrukcie sietí, ktoré sú uložené na sídlisku tak, aby sa nelepili iba havárie.

Zachytili ste určite odovzdanie Boulder steny pre obyvateľov. Sú na to pozitívne ohlasy, čomu som veľmi rád. Nebolo to v tejto situácii ľahké. V Športovej komisii si tento projekt vzal pod svoje krídla pán poslanec Kolega. Nie je to iba obyčajná lezecká stena. Som rád, že aj v mojom programe sa našiel takýto bod, kde môžeme oznámiť už odovzdanie do užívania. Riešili a riešime priebežne s Hlavným mestom aj parkovaciu politiku. Na tomto rokovaní sa okrem mestskej časti, mojej osoby, pani zástupkyne a zamestnancov úradu zúčastňuje aj pán poslanec Antal, ktorého komisie sa to bytostne týka. Toto stretnutie už bolo k projektu štatistiky, dopravy dynamickej aj statickej v Devínskej Novej Vsi. Momentálne máme dokumentáciu z Magistrátu už zaslanú do Devínskej. Bude predpokladám na rokovaní ďalšej Komisii Dopravy a parkovacej politiky, kde vložíme aj nami získané dáta, ktoré máme, čo sa týka dopravy v našej mestskej časti. Na to čakajú kolegovia z Magistrátu, aby sme si potom vyčistili tie drobnosti, ktoré ešte v tomto sčítaní sú.

Ešte projekt Rakyta - na to sa mňa najviac obyvatelia pýtajú. Ten je naviazaný práve na Turbo okružnú križovatku a predĺženie Eisnerovej. Požiadavka mestskej časti je, aby sa riešila vopred práve dopravná infraštruktúra pred takýmito projektmi, ktoré zasiahnu do dopravy a do života Devínskej.

Veľmi dôležité stretnutie považujem stretnutie so ŽSR. Nebolo to priamo, ale s firmou, ktorá zabezpečuje samotnú modernizáciu trate v Devínskej Novej Vsi, kde nám bol predstavený súčasný stav v akom je samotná modernizácia. Najdôležitejším bodom, čo bude obyvateľov hlavne zaujímať je riešenie križovaní so železnicou. To znamená, že sa rušia úrovňové križovatky a prejazdy a v rámci Devínskej budú nahradené jednou, mimo úrovňovou križovatkou, teda nadjazdom. To je podstatné. To nie je ideálne pre mestskú časť, lebo hľadajú toho, kto by to zobral do správy a údržby a do majetku tento nadjazd. Stanovisko našej mestskej časti, a aj moje stanovisko, rovnako Záhorskej Bystrice a jej pána starostu je také , že prevziať si takéto bremeno do svojej mestskej časti, do vlastníctva a správy je nad naše možnosti. Budeme požadovať, aby tento nadjazd ostal v majetku ŽSR, alebo štátu.

Čo sa týka škôl a školstva - určite ste zachytili, že od dodávateľa stavebných prác sme dostali do užívania ako mestská časť, zrekonštruované priestory na Milana Marečka - bývalé priestory Bublinky. Momentálne čakáme na vyjadrenie hygienika a dokončenie prvkov, ktoré potrebujú deti na to, aby mohli začať v tomto priestore fungovať. Tento priestor je krásny a vyzerá ako nový.

Čo sa mňa týka, chcel by som ešte jednu drobnosť zdôrazniť a to je projekt Bratislavského regionálneho ochranárskeho združenia, ktorý nám bol predstavený. Viacerí sa ma pýtajú aj vy na komisiách, čo s cyklotrasami pri rieke Morave. Pozemky pod touto cyklotrasou sú viacerých súkromných vlastníkov. Nie je jednoduché pristúpiť k rekonštrukcii, ale napriek tomu sa pripravujeme na takéto projekty. Som rád, že pri týchto rokovaniach som zistil, že jedna časť je dosť nebezpečná - sú umiestnené rúry na odvodnenie. Sú v majetku Hlavného mesta v našom katastri a toto Občianske združenie ich chce riešiť skôr kvôli ochrane prírody, ale s tým súvisí aj oprava povrchu a ja si dovolím povedať, že tam je to na ohrozenie zdravia. Nie je to iba estetická záležitosť. Tak buď spoločne, alebo s mestom by sme pristúpili k oprave a úprave. Možno sa nám podarí spolu s Bratislavským regionálnym ochranárskym združením získať aj prostriedky na túto rekonštrukciu a podarí sa aj uskutočniť. Potešilo ma aj to, že sa takéto veci riešia v našom katastri cez občianske združenia.

Okrem bezpečnostnej porady so zložkami našej aj štátnej polície, ktorú sme mali k príprave desiateho ročníka Vianočnej uličky, tak by som ešte zdôraznil aj stretnutie ON-LINE, ktoré prebiehalo včera 9.11. k Opletalovej ulici, spolu s Dopravným podnikom aj Magistrátom a za prítomnosti verejnosti, ktorá bola aktívna aj v rámci četu, aj čo sa týka samotných podnetov, ktoré boli zaslané.

Dúfam, že vám postačili tieto zhrnuté informácie.

**Poslanec Antal** : Nemôžem chvíľu hlasovať .

**UMZ 86/11/2021**

**Hlasovanie** :

Prítomní : Za Proti Zdržal sa Nehlasoval

10 9 0 0 1

**Bod č. 4) Rozpočtové opatrenia č. 4 k schválenému rozpočtu MČ Bratislava- Devínska Nová Ves na rok 2021**

Bez rozpravy

**UMZ 87/11/2021**

**Hlasovanie** :

Prítomní : Za Proti Zdržal sa Nehlasoval

9 8 1 0 0

**Bod. č. 5) VZN o výške príspevku a spôsobe jeho platby na čiastočnú úhradu nákladov (o príspevkoch) v školských jedálňach v zriaďovateľskej pôsobnosti MČ Bratislava-Devínska Nová Ves.**

**Prednostka** : Dovolili sme si doplniť tento materiál o prehľad poplatkov, ktoré sú v iných mestských častiach . Z tabuľky je jasné , že máme najnižšie poplatky . Prosím vás o podporu tohto materiálu, nakoľko je enormný nárast cien energií. Aspoň čiastočne by sme chceli túto stratu nahradiť. Materiál bol aj na Školskej komisii.

**ZS a poslankyňa Janatová** : Ja by som chcela iba upresniť, že skutočne na Školskej komisii sme tento problém preberali. Ja iba toľko, že napríklad ZŠ Ivana Bukovčana doteraz platila zálohu za energie 700,- eur a teraz im prišla záloha 2.100,- Eur. Tak, aby ste si dokázali predstaviť ako tie náklady stúpli. Napriek tomuto trojnásobnému navýšeniu sa poplatok navrhuje upraviť minimálne. Navyšuje sa iba o 2,50 eura. To je naozaj k tým nákladom minimum. To je za mňa všetko.

**UMZ 88/11/2021**

**Hlasovanie** :

Prítomní : Za Proti Zdržal sa Nehlasoval

9 9 0 0 0

**Bod č. 6) Schválenie zámeru odkúpenie pozemkov registra „C“ KN parc.č. 3450 a 3451 v k.ú. DNV od SR - Okresný úrad Bratislava.**

**Starosta** : Som veľmi rád, že takýto materiál môžem predložiť na zastupiteľstvo. Jedná sa o odkúpenie Kameňolomu „Srdce“ a pozemku, ktorý sa nachádza pod ním. Je dlhodobo využívaný na rekreáciu občanov nielen Devínskej Novej Vsi. Do budúcna bude treba zvýšiť starostlivosť práve tohto miesta, nehovoriac o tom, že je to aj priestor na náhradnú výsadbu. Doteraz sme ju tam nemohli vykonávať, nakoľko pozemok nie je náš. Nemali sme žiadny právny vzťah k tomuto priestoru. Avšak v spolupráci s Okresným úradom sme tam vykonávali nevyhnutné činnosti, týkajúce sa bezpečnosti a čistoty. Jedná sa o kúpu samosprávy od štátu a tak môžeme ísť na základe znaleckého posudku priamou kúpou. Týka sa to zveľaďovania majetku mestskej časti. Ako jedna z mála mestských častí nepredávame, ale kupujeme pozemky, ktoré budú slúžiť na verejný účel. Chceme aby mohol byť aj naďalej využívaný ako rekreačný, pre občanov mestskej časti.

**Poslanec Jankovič** : Aktivita nie je v súlade so strategickými dokumentami obce. Ja v nich nachádzam mnoho aktivít, ktoré sú podstatnejšie a nerealizujú sa. Môžem uviesť aj argument. Nedostatok zdrojov, ako napríklad športová hala, kúpalisko, námestie a investície sa môžu prejaviť aj na majetku obce. Ako investícia do Rozhľadne za zhruba 200 000 Eur. Opravoval sa chodník pri Morave v dĺžke niekoľko kilometrov a po krátkom čase je súci opäť na rekonštrukciu. Kúpa pozemku je legislatívou veľmi obmedzená.

**Starosta** : Áno, toto je nad rámec tých pôvodne strategických projektov, ale aj tie sú v riešení. Komunikujeme aj o kúpe, alebo zverejnení viacerých pozemkov. Tie , čo boli spomínané, áno zdôvodniť výstavbu športovej haly nedostatkom finančných prostriedkov je pochopiteľné, nakoľko my nemáme bokom štyri milióny Eur a tiež náklady na kúpalisko sú v miliónoch Eur. My sa bavíme teraz o 188 tisícoch ceny, vyplývajúcej zo znaleckého posudku. Nemusíme vždy ľpieť na projektoch, ktoré majú miliónovú hodnotu. Tie si vyžadujú dlhší proces.

**Faktická – ZS a poslankyňa Janatová** : Iba krátko chcem reagovať na Adriana. Totiž problém je ten, že človek mieni, život mení. My sme chceli využiť túto šancu, pretože Okresný úrad to mohol predať komukoľvek a mohli by tam byť realizované také projekty, z ktorými by naša mestská časť nesúhlasila. Preto my nemôžme riešiť či chceme, alebo nechceme. Keď to nekúpime my, kúpi to niekto iný a môže tam vzniknúť problém, že si tam vybuduje nejakú reštauráciu, s čím už dnes máme problém – že si kúpil súkromník malý pozemok a tam si urobil bufet, kde si usporadúva aj večerné akcie, na ktoré sa sťažujú občania. Treba to brať tak, že teraz sa vyskytla takáto možnosť a buď to zoberieme my, alebo niekto iný a potom budeme riešiť NONSTOP problémy. Nebude to v prospech občanov. Budú sa nás potom pýtať, prečo sme to nevyužili. To je z mojej strany všetko. Ja som určite ZA.

**UMZ 89/11/2021**

**Hlasovanie :**

Prítomní : Za Proti Zdržal sa Nehlasoval

9 8 1 0 0

**Bod č.7) Shválenie zámeru: Odkúpenie pozemku registra „C“ KN parc. č. 2339/27 a pozemku registra „E“KN parc. č. 3131/1v k.ú Devínska Nová Ves od – Železnice Slovenskej republiky.**

**Starosta** : Jedná sa o pozemok v športovom areáli , ktorý aj tak využíva naša mestská časť. K materiálu dali stanoviská aj odborné komisie. Aj stanovisko MR.

**Poslanec Žatko** : Ja podporím tento návrh. Ide o scelenie pozemkov. Mám ale v tejto súvislosti otázku. V tomto ide o 24 m2 pozemku. Je to pre nás dosť nezaujímavá plocha. Ale ako hovorím - tento materiál podporím. Mám ale niečo iné. Vy dlhodobo rokujete so ŽSR o inom pozemku, ktorý obyvateľov oveľa viacej zaujíma. Je to pozemok pod budúcim parkovacím domom. Či už do prenájmu, alebo do nášho vlastníctva. Chcem sa spýtať, že ako ďaleko ste pokročili s týmito rokovaniami.

**Starosta** : Čakáme na projektovú dokumentáciu upravenú práve na tento pozemok. Chceme ju predložiť ŽSR. Predbežný súhlas máme, ale je podmienený práve tým projektom, ktorý musíme doložiť. Ako náhle projekt doložíme prispôsobený tomuto pozemku, budeme informovaní o podmienkach za ktorých to bude. Či to bude nájomná zmluva , alebo predaj pozemku . Dokonca sme dostali návrh, že ak by sa v rámci rozvoja tejto prímestskej železničnej dopravy podieľali v rámci výzvy a fondov aj železnice na tomto projekte. Ministerstvo dopravy nám povedalo, že pre nich je schodná práve spolupráca a možno by si takto zobrali projekt za svoj. My sme zo začiatku rokovali o nájme pozemku, alebo o kúpe. Taký je stav momentálne. Čo mám ja informácie, tak ten pozemok je rezervovaný pre nás a nie je tam žiadny iný zámer.

**Prednostka :** Ja si dovolím upozorniť na zmenu znenia uznesenia. Schvaľujeme kúpu pozemku ,nie zámer.

**Starosta** : Prosím návrhovú komisiu o úpravu uznesenia.

**UMZ 90/11/2021**

**Hlasovanie** :

Prítomní : Za Proti Zdržal sa Nehlasoval

10 10 0 0 0

**Bod č.8) Schválenie spôsobu prevodu pozemku registra „C“ KN parc. č. 154/2 a predaj pozemku registra „C“ KN parc. č. 154/2 z dôvodu osobitného zreteľa- p. TATAIOVÁ**

Bez rozpravy

**UMZ 91/11/2021**

**Hlasovanie** :

Prítomní : Za Proti Zdržal sa Nehlasoval

10 10 0 0 0

**Bod č. 9) Odpustenie dlhu vo výške 3.984,97 Eur spoločnosti Nasisa, s.r.o**

Bez rozpravy

**UMZ 92/11/2021**

**Hlasovanie** :

Prítomní : Za Proti Zdržal sa Nehlasoval

10 10 0 0 0

**Bod č. 10) Výpoveď z nájmu nebytového priestoru vo VÚZ a časti pozemku parc. č.2878/491- Max Line Trade s.r.o.**

Bez rozpravy

**UMZ 93/11/2021**

**Hlasovanie** :

Prítomní : Za Proti Zdržal sa Nehlasoval

10 10 0 0 0

**Bod č. 11) Návrh na harmonogram zasadnutí Miestnej rady a Miestneho zastupiteľstva MČ Bratislava-Devínska Nová Ves v roku 2022**

Bez rozpravy

**UMZ 94/11/2021**

**Hlasovanie** :

Prítomní : Za Proti Zdržal sa Nehlasoval

10 10 0 0 0

**Bod č.12) Správa z kontroly správnosti a oprávnenosti použitia finančných príspevkov a dotácií poskytnutých z rozpočtu MČ Bratislava-Devínska Nová Ves.**

**Kontrolór MČ:** Dovoľte, aby som vás informoval o ukončení kontroly dotácie pre DSS Senécio z rozpočtu MČ Bratislava - Devínska Nová Ves. Kontrola bola vykonaná na základe poverenia a uznesenia MZ č. 58/6/21. Cieľom kontroly bolo preveriť správnosť použitia finančných príspevkov za roky 2019 a 2020. Na základe vyžiadania, boli ku kontrole predložené zmluvy o poskytnutí príspevku na financovanie sociálnej služby. Ku kontrole bola predložená evidencia prijímateľov sociálnej služby za jednotlivé štvrťroky kontrolovaných rokov, ako i evidencia neobsadených miest a evidencia zamestnancov. Pri kontrole neboli zistené žiadne pochybenia. Finančné prostriedky boli zúčtované v súlade s príslušnými ustanoveniami uvedených zmlúv. Kontrola bola ukončená zaslaním správy kontrolovanému subjektu dňa 28.10.2021

**Poslanec Žatko :** V prvom rade vám chcem poďakovať pán kontrolór za veľmi kvalitne pripravený materiál . Ešte raz ďakujem.

**UMZ 95/11/2021**

**Hlasovanie :**

Prítomní : Za Proti Zdržal sa Nehlasoval

10 10 0 0 0

**Bod č.13) Vystúpenia občanov o 17,00 hod :** K bodu č.13 sa neprihlásil žiadny občan .

**Bod č. 14 Rôzne:**

**Poslanec Jankovič**: Vydali ste kolaudačné rozhodnutie na predčasné užívanie stavebného objektu v rámci obchodného centra Kaufland. Súčasťou je aj chodník, na ktorom je umiestnená veľká dopravná značka, ktorá robí chodník nepriechodným a tým pádom chodník nie je v súlade s normami. Kolaudačné rozhodnutie bolo vydané bez pripomienky. To, že realizujete niektoré stavebné povolenia bez toho, aby boli v súlade s technickými normami som si zvykol, ale nepovažujete toto za zlyhanie ?

**Starosta**: V prvom rade by som poopravil, že sa jedná o predčasné užívanie plôch a o tejto skutočnosti bol informovaný zodpovedný stavebník. Majiteľ komunikácie, v tomto prípade je to spoločnosť BORY a nápravu by mali zjednať v krátkom čase. Chyba to je, je to zlyhanie, ale nie na strane mestskej časti. Preto kolaudačné konanie rieši aj takéto problémy ale toto ešte neprebehlo. Ja som ihneď ako som zachytil tento problém, ktorý tam vznikol, upozornil prostredníctvom Stavebného úradu na tento nedostatok. Okamžite bolo vyriešené značenie a chodník je uzavretý do času, kým sa značka nepresunie. Myslím, že všetky kroky boli spravené tak, ako byť majú. Kolaudácia nemôže prebehnúť bez odstránenia závad.

**Poslanec Žatko**: Za tie tri roky, čo sa spoločne stretávame na zastupiteľstvách, alebo na komisiách ste postrehli, že mám často rozdielny názor na riadenie našej mestskej časti ako má súčasný pán starosta. Po zrelej úvahe som sa rozhodol ponúknuť alternatívu pre občanov Devínskej Novej Vsi, voči súčasnému vedeniu a budem budúci rok kandidovať na starostu mestskej časti Devínska Nová Ves. Neznamená to, že budem odteraz bojkotovať návrhy pána starostu. Všetky dobré návrhy podporím tak, ako som to urobil aj dnes. Na druhej strane aj vás žiadam, aby ste podporili v budúcnosti všetky moje návrhy , ktoré predložím na Miestne zastupiteľstvo a ktoré budú v prospech obyvateľov Devínskej Novej Vsi.

**Faktická- poslanec Tešovič**: Ja fandím férovej súťaži a samozrejme vždy svedčí, keď je tých kandidátov viac. Pokiaľ sú kvalitní a súťaž je korektná a čestná, tak môžem povedať, že naozaj som sa už obával, že či budú aj ďalší kandidáti, ale vidím, že už jeden je. Hádam, že aj pán starosta sa osmelí. Ja sám za seba hovorím, že tých pokusov o kandidatúru na starostu bolo za mňa osobne dosť. Možno, že sa skôr pripojím k tej politike, ktorá mi bude viacej vyhovovať a bude slušná. Chcel by som len povedať, čo sa týka podpory tých návrhov. V tomto volebnom období ozaj funguje ozaj slušná komunikácia. Ja sa naozaj chcem poďakovať všetkým kolegom, ktorí sa o toto pričinili a tak ako som sa aj s pánom Žatkom aj s pánom Jankovičom viac rozprával, tak pokiaľ tie návrhy prídu aspoň s nejakým časovým odstupom pred konaním MZ, tak vôbec nie je problém podporiť rozumné návrhy. Len pokiaľ sa ich dozvieme v deň rokovania, tak je to ozaj ťažké posúdiť na poslednú chvíľu. Nie je tam treba hľadať nejaký zlý úmysel. Ja len vyzývam iba na takú dôslednejšiu spoluprácu.

**Starosta**: Keď sa ma ľudia pýtajú, či plánujem pokračovať ďalej, odpovedám plánujem. Čo sa týka vyhlásenia kandidatúry - väčšinou čakám aj ja v prípade takýchto rozhodnutí podporu od obyvateľov. Verím, že pán Žatko cíti podporu od obyvateľov, keď sa rozhodol k takémuto kroku. Najlepšie vedomie a svedomie je prítomné, nie je to len o politickej podpore. Ja si vážim každý jeden názor, ktorý tu odznie od ktoréhokoľvek z vás poslancov, kedykoľvek za mnou prišiel, alebo príde podnet, alebo návrh alebo riešenie pre Devínsku a obyvateľov, stretne sa s maximálnou podporou. Samozrejme rýchlo kvasené návrhy, alebo emočné návrhy podľa mňa potrebujú naozaj čas na dozretie.

Ďakujem za informácie, ktoré tu odzneli a za podporu. Do budúcna sa chystáme na rozpočet mestskej časti, čaká nás v decembri. Bude to dôležitý krok pre budúcnosť Devínskej Novej Vsi, minimálne na prelom roku 2022-2023. Ideme pracovať ďalej.

**Bod č. 15 Interpelácie**

**Prednostka:** Od posledného riadneho rokovania Miestneho zastupiteľstva MČ Bratislava-Devínska Nová Ves dňa 22.9.2021 nebola podaná na MÚ MČ Bratislava-Devínska Nová Ves žiadna písomná interpelácia od poslancov Miestneho zastupiteľstva .

**Starosta**: Videl som po rozprave - ešte pán poslanec Žatko sa hlási k tomuto bodu :

**Poslanec Žatko**: Ďakujem za slovo. Ja mám interpeláciu na Vás pán starosta. Miestne zastupiteľstvo schválilo ešte v septembri minulého roku uznesenie, týkajúce sa neziskovej organizácie Senecio a to odporúčanie pre Vás, aby ste predložili správnej rade návrh na uvoľnenú funkciu člena dozornej rady a uvoľnenú funkciu člena správnej rady. Keďže ste nás doteraz neinformoval, ako vlastne tieto návrhy dopadli, tak Vás žiadam v rámci tejto interpelácie o informáciu, aké je súčasné zloženie správnej rady aj dozornej rady. A po tretie - aké kroky ste podnikli na zmenu štatútu o neziskovej organizácii Senecio, o ktorej sme diskutovali na začiatku minulého roka. Neviem, či to niekde pokročilo. Túto interpeláciu posielam písomne a prosím aj o písomnú odpoveď. Ďakujem.

**Starosta**: Ďakujem veľmi pekne. Samozrejme v zákonnej lehote písomne odpoviem. Ak v tomto bode už nikto nemá príspevok, tak sme vyčerpali program dnešného zastupiteľstva. Ja vám veľmi pekne ďakujem, že aj v tejto zložitej situácii, ktorou si prechádzame ste si našli čas a ďakujem kolegom, že zvládli technické problémy, ktoré sa vyskytli a že ste sa aj vy s nimi popasovali. Ďakujem za naštudovanie materiálov. Želám vám hlavne pevné zdravie a pekný zvyšok dňa. Končím dnešné zastupiteľstvo.

***Ing. Mária KOPRDOVÁ Dárius KRAJČÍR***

prednostka MÚ starosta MČ

Bratislava-Devínska Nová Ves Bratislava-Devínska Nová Ves

Overovatelia zápisnice : Mgr. Beata JANATOVÁ ......................................................

Peter KOLEGA ......................................................

Zapísala : Zdenka Paďourová